Predkladacia  správa

           Vláda SR na svojom rokovaní dňa 13.10.1999 prerokovala materiál “Program ozdravenia výživy obyvateľov SR“ a prijala  uznesenie č. 894 ktorým bolo uložené ministrovi pôdohospodárstva, financií, hospodárstva, práce, sociálnych vecí a rodiny, vnútra, obrany, kultúry a školstva rozpracovať uvedený Program na podmienky svojho rezortu tak, ako im vyplýva z Programu ozdravenia výživy obyvateľov SR. V súlade s cit. uznesením   minister zdravotníctva v termíne do 30.6.2001 predloží vláde SR správu o plnení Programu ozdravenia výživy obyvateľov SR 
               Uvedený materiál predstavuje jeden z významných dokumentov, ktorý  zasahuje do vývoja a usmerňovania správnej výživy obyvateľov SR  v nasledujúcom období. Je základom pre prevenciu najzávažnejších civilizačných ochorení nášho obyvateľstva, ako aj uspokojovanie jeho základných výživových potrieb. Vláda SR cit. uznesením schválila návrh opatrení vo veci výživovej politiky v záujme dosiahnutia zmeny vo vývoji zdravotného stavu obyvateľstva, prostredníctvom ovplyvnenia jeho výživových zvyklostí. Tieto opatrenia sú však dlhodobého charakteru a ich riešenie, resp. zabezpečovanie je neobyčajne zložité, vyžadujúce úzku spoluprácu a súčinnosť všetkých odvetví.  
             Na základe podkladov príslušných ministerstiev bol vypracovaný časový a vecný harmonogram zabezpečenia úloh vyplývajúcich z Programu.
             Prijaté opatrenia vyplynuli najmä z nežiadúcich  zmien vo vývoji zdravotného stavu obyvateľstva a z analýzy nedostatkov v spotrebe niektorých potravín v posledných rokoch, ktoré sa na nepriaznivom vývoji zdravotného stavu obyvateľstva nesporne podieľajú. Správna výživa je základným predpokladom zdravého vývoja a zachovania zdravia  človeka a hlavnou podmienkou prevencie i liečby  civilizačných ochorení. Opatrenia vyplývajúce z obsahu Programu ozdravenia výživy obyvateľov SR sú orientované na riešenie najzávažnejších nedostatkov  vo výžive nášho obyvateľstva  a predkladajú návrh nového spôsobu preventívneho zabezpečenia kvality potravín. 
             Zlepšenie súčasnej nepriaznivej spotreby potravín je možné zabezpečiť :
-	správnym usmerňovaním potravinárskej výroby v množstve a kvalite výrobkov,
-	v distribúcii vhodných potravín vrátane potravín z dovozu,
-	v informovanosti a usmerňovaní  obyvateľov o zásadách správnej výživy,
-	v cenovej politike príslušných orgánov štátnej správy,
-	v zmene postoja nášho obyvateľstva k vlastnému zdraviu.

         Treba konštatovať, že návrh opatrení uvedených v Programe ozdravenia výživy obyvateľov SR, ktoré vláda schválila uznesením č.894 na dosiahnutie zmeny vo vývoji zdravotného stavu obyvateľstva, sú dlhodobého charakteru. Zmeny v zdravotnom stave obyvateľstva Slovenska pôsobením týchto opatrení možno očakávať iba po ich dôslednom plnení a časovo dlhodobom pôsobení. Z tohto dôvodu je osobitne významné, aby sa prijaté opatrenia zabezpečovali a realizovali dôsledne a komplexne v súčinnosti so všetkými zainteresovanými rezortmi.
          Minister pôdohospodárstva, financií, hospodárstva, práce, sociálnych vecí a rodiny, vnútra, obrany, kultúry a školstva podľa bodu B.1 uzn. vlády SR č.894 predkladá ministrovi zdravotníctva SR odpočet plnenia úloh rezortu v súlade s rozpracovanými opatreniami .
           Na základe vyhodnotenia plnenia opatrení podľa bodu B.3 cit. uzn. vlády SR  k 31.2.2001 jednotlivými rezortmi sa toto plnenie uvádza v prílohe tejto správy, pričom Ministerstvo zdravotníctva SR nezodpovedá za obsahovú stránku odpočtovaných úloh jednotlivých rezortov.